Document ID: 32008D0801

ΑΠΌΦΑΣΗ ΤΟΥ ΣΥΜΒΟΥΛΊΟΥ
της 25ης Σεπτεμβρίου 2008
για τη σύναψη, εξ ονόματος της Ευρωπαϊκής Κοινότητας, της σύμβασης των Ηνωμένων Εθνών κατά της διαφθοράς
(2008/801/ΕΚ)
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας, και ιδίως το άρθρο 47 παράγραφος 2, το άρθρο 57 παράγραφος 2, το άρθρο 95, το άρθρο 107 παράγραφος 5, τα άρθρα 179 και 181α, το άρθρο 190 παράγραφος 5, το άρθρο 195 παράγραφος 4, το άρθρο 199, το άρθρο 207 παράγραφος 3, το άρθρο 218 παράγραφος 2, τα άρθρα 279, 280 και 283, σε συνδυασμό με το άρθρο 300 παράγραφος 2 πρώτο εδάφιο και το άρθρο 300 παράγραφος 3 πρώτο εδάφιο,
την πρόταση της Επιτροπής,
τη γνώμη του Ευρωπαϊκού Κοινοβουλίου (1),
Εκτιμώντας τα ακόλουθα:
(1)
Τα στοιχεία της σύμβασης των Ηνωμένων Εθνών κατά της διαφθοράς (στο εξής: «σύμβαση») που υπάγονται στην κοινοτική αρμοδιότητα αποτέλεσαν αντικείμενο διαπραγμάτευσης εκ μέρους της Επιτροπής, έπειτα από έγκριση του Συμβουλίου εξ ονόματος της Κοινότητας.
(2)
Το Συμβούλιο ανέθεσε στην Επιτροπή να διαπραγματευτεί την προσχώρηση της Κοινότητας στην εν λόγω σύμβαση.
(3)
Οι διαπραγματεύσεις περατώθηκαν αισίως και η νομική πράξη που προέκυψε υπεγράφη εξ ονόματος της Κοινότητας στις 15 Σεπτεμβρίου 2005, υπό την επιφύλαξη της ενδεχόμενης σύναψής της σε μεταγενέστερη ημερομηνία σύμφωνα με την απόφαση του Συμβουλίου, της 10ης Μαΐου 2005, για την υπογραφή, εξ ονόματος της Ευρωπαϊκής Κοινότητας, της σύμβασης των Ηνωμένων Εθνών κατά της διαφθοράς.
(4)
Ορισμένα κράτη μέλη είναι συμβαλλόμενα μέρη της σύμβασης, ενώ σε άλλα κράτη μέλη η διαδικασία επικύρωσης είναι σε εξέλιξη.
(5)
Πληρούνται οι προϋποθέσεις που επιτρέπουν την κατάθεση εκ μέρους της Κοινότητας της πράξης έγκρισης που προβλέπει το άρθρο 67 παράγραφος 3, της σύμβασης.
(6)
Η σύμβαση θα πρέπει να εγκριθεί ώστε να δοθεί η δυνατότητα στην Κοινότητα να καταστεί συμβαλλόμενο μέρος εντός των ορίων των αρμοδιοτήτων της.
(7)
Κατά την κατάθεση της πράξης έγκρισης, η Κοινότητα θα πρέπει επίσης να καταθέσει δήλωση σχετική με την έκταση των αρμοδιοτήτων της για τα θέματα που διέπονται από τη σύμβαση κατ’ εφαρμογή του άρθρου της 67 παράγραφος 3.
(8)
Κατά την κατάθεση της πράξης έγκρισης, η Κοινότητα θα πρέπει επίσης να καταθέσει δήλωση σχετικά με την επίλυση των διαφορών δυνάμει του άρθρου 66 παράγραφος 2 της σύμβασης,
ΑΠΟΦΑΣΙΖΕΙ:
Άρθρο 1
Η σύμβαση των Ηνωμένων Εθνών κατά της διαφθοράς εγκρίνεται εξ ονόματος της Κοινότητας.
Το κείμενο της σύμβασης παρατίθεται στο παράρτημα Ι.
Άρθρο 2
Ο πρόεδρος του Συμβουλίου εξουσιοδοτείται να ορίσει το πρόσωπο ή τα πρόσωπα που είναι αρμόδια να καταθέσουν την πράξη τυπικής επικύρωσης δεσμεύοντας την Κοινότητα. Η πράξη τυπικής επικύρωσης περιλαμβάνει δήλωση αρμοδιότητας η οποία επισυνάπτεται στο παράρτημα ΙΙ της παρούσας απόφασης, σύμφωνα με το άρθρο 67 παράγραφος 3 της σύμβασης. Περιλαμβάνει επίσης δήλωση η οποία επισυνάπτεται στο παράρτημα III της παρούσας απόφασης.
Βρυξέλλες, 25 Σεπτεμβρίου 2008.

Labels: 11
15
5